หม่อมอุ๋ยหวั่นพ.ร.ก.โอนหนี้จุดชนวนบานปลาย
"หม่อมอุ๋ย" เห็นด้วย พ.ร.ก.โอนหนี้ของรัฐบาลแต่ค้าน ม.7 (3) เขียนปลายเปิดเหมือนตีเช็คเปล่าให้รัฐบาล หวั่นจุดชนวนให้ตีกัน เชื่อกฤษฎีกาไม่ผ่านให้แน่
6 ม.ค. 2555

"หม่อมอุ๋ย" เห็นด้วย พ.ร.ก.โอนหนี้ของรัฐบาลแต่ค้าน ม.7 (3) เขียนปลายเปิดเหมือนตีเช็คเปล่าให้รัฐบาล หวั่นจุดชนวนให้ตีกัน เชื่อกฤษฎีกาไม่ผ่านให้แน่
ม.ร.ว.ปรีดิยาธร เทวกุล อดีตรัฐมนตรีว่าการกระทรวงการคลังและผู้ว่าการธนาคารแห่งประเทศไทย (ธปท.) กล่าวผ่านรายการอินไซด์ไทยแลนด์ คลื่น 97 เมกะเฮิร์ต โดยยอมรับว่า ตนเองเห็นด้วยกับร่าง พ.ร.ก.เพื่อมาบริหารจัดการหนี้กองทุนเพื่อการฟื้นฟูและพัฒนาระบบสถาบันการเงิน และเนื้อหาโดยร่วมในร่าง ก็ไม่ได้มีปัญหามาก แต่ที่น่าห่วงและเห็นว่าอันตรายคือ มาตรา 7(3)



ม.ร.ว.ปรีดิยาธร
ร่างมาตรา 7 กำหนดว่า ในระหว่างการชำระหนี้ต้นเงินกู้นั้น ธนาคารแห่งประเทศไทยมีพันธะต้องดำเนินการ 3 ประการ ได้แก่ (1)ในแต่ละปีให้ธนาคารแห่งประเทศไทยนำส่งเงินกำไรสุทธิเป็นจำนวนไม่น้อยกว่าร้อยละ 90 เข้าบัญชีตามมาตรา 5
(2)ให้โอนสินทรัพย์คงเหลือในบัญชีผลประโยชน์ประจำปีตามกฎหมายว่าด้วยเงินตราหลังจากการจ่ายเมื่อสิ้นปีเข้าบัญชีตามมาตรา 5 โดยไม่ต้องเข้าบัญชีสำรองพิเศษ
(3)ให้โอนเงินหรือสินทรัพย์ของธนาคารแห่งประเทศไทย หรือกองทุนเข้าบัญชีตามมาตรา 5 ตามที่คณะรัฐมนตรีกำหนด
"มาตรา 7 วงเล็บ 3 นั้น เป็นการเขียนปลายเปิด ร่าง พ.ร.ก.เขาบอกว่าโอนหนี้ไว้ว่าให้โอนเงิน หรือสินทรัพย์ของ ธปท. หรือของกองทุนเข้าบัญชีเพื่อไปชำระหนี้ตามจำนวนที่คณะรัฐมนตรี (ครม.) กำหนด พอเขียนข้อนี้ขึ้นมามันเท่ากับ ภาษาธนาคารเรียกชีเช็คเปล่าให้กรอกตัวเลขเอง (blank cheque) เขียนให้มาเถียงกันทำไมผมก็ไม่รู้ ในเมื่อเงินจากส่วนอื่นๆ น่าจะพอแล้ว แต่พอเขียนอันนี้มันแปลว่าอยู่ดีๆ ก็ให้ ครม. ซึ่งเกิดคิดประหลาด บอก ฉันจะจ่ายหนี้ใน 3 ปีนี้ ก็แปลว่า สามารถสั่งให้แบงก์ชาติไทยโอนเงิน หรือทรัพย์สินที่มีอยู่ไปใช้หนี้หมดเลยก็ได้ ไอ้ตัวนี้เป็นตัวที่เขียนขึ้นมาแล้วทะเลาะกันเปล่าๆ ซึ่งสมัยก่อนอาจจะได้ แต่สมัยนี้ไอ้เขียนเผื่อๆอย่างนี้อันตราย " ม.ร.ว.ปรีดิยาธรกล่าว
ม.ร.ว.ปรีดิยาธร กล่าวเสริมว่า การเขียนกฎหมายแบบปลายเปิดเช่นนี้ เมื่อส่งไปที่สำนักงานกฤษฎีกา คงไม่ผ่านคือกฎหมายที่เปิดโอกาสอย่างไม่จำกัดจำนวนเนียมันอันตราย กฎหมายทุกกฎหมายที่ดีเวลาจะให้อะไรมันต้องมีเงื่อนไข มีขอบเขตมันต้องมีกรอบ ต้องชัดเจนแต่นี้มันเปิดโอกาสไม่จำกัดจำนวน